[pic] | IL-KUMMISSJONI EWROPEA | Brussel 31.3.2011 KUMM(2011) 163 finali KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT SOĊJALI U EKONOMIKU EWROPEW U L-KUMITAT TAR-REĠJUNI dwar il-Ħarsien tal-Infrastruttura Kritika ta' Informazzjoni‘Kisbiet u l-passi li jmiss: lejn ċibersigurtà kriminali’ KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT SOĊJALI U EKONOMIKU EWROPEW U L-KUMITAT TAR-REĠJUNI dwar il-Ħarsien tal-Infrastruttura Kritika ta' Informazzjoni ‘Kisbiet u l-passi li jmiss: lejn ċibersigurtà kriminali’ INTRODUZZJONI Fit-30 ta' Marzu 2009, il-Kummissjoni adottat Komunikazzjoni dwar il-Ħarsien tal-Infrastruttura Kritika ta' Informazzjoni – ‘Il-protezzjoni tal-Ewropa mill-attakki ċibernetiċi u l-perturbazzjoni fuq skala kbira: titjib fit-tħejjija, is-sigurtà u r-reżistenza’[1] li tfassal pjan (il-‘pjan ta' azzjoni dwar il-Ħarsien tal-Infrastruttura Kritika ta' Informazzjoni (CIIP)’) sabiex jissaħħu s-sigurtà u r-reżiljenza tal-infrastrutturi vitali tat-Teknoloġiji tal-Komunikazzjoni u l-Informazzjoni (ICT). L-għan kien li jitqajjem u jiġi appoġġat, kemm fuq livell nazzjonali u kemm fuq livell Ewropew, l-iżvilupp ta' tħejjija, sigurtà u kapaċitajiet ta' reżiljenza ta' livell għoli. Dan l-approċċ ġie approvat mill-Kunsill fl-2009[2]; Il-pjan ta' azzjoni CIIP hu mfassal fuq ħames pilastri: tħejjija u prevenzjoni, skoperta u rispons, mitigazzjoni u rkuprar, kooperazzjoni internazzjonali u kriterji għall-Infrastrutturi Kritiċi Ewropej fis-settur tal-ICT. Issemmi x-xogħol li għandu jsir fuq kull pilastru mill-Kummissjoni, l-Istati Membri u/jew l-industrija, bl-appoġġ tal-Aġenzija Ewropea dwar is-Sigurtà tan-Networks u l-Informazzjoni (ENISA). L-Aġenda Diġitali għall-Ewropa[3] (DAE), adottata f'Mejju 2010, kif ukoll il-Konklużjonijiet tal-Kunsill[4] relatati enfasizzaw il-qbil bejniethom li l-fiduċja u s-sigurtà huma prekundizzjonijiet fundamentali għal adozzjoni ġenerali tal-ICT u għalhekk għall-ksib tal-għanijiet tal-Istrateġija Ewropa 2020[5] li tikkonċerna "t-tkabbir intelliġenti". Id-DAE tisħaq fuq il-fatt li l-partijiet interessati kollha jeħtieġ li jingħaqdu fi sforz ħolistiku sabiex jiżguraw is-sigurtà u r-reżiljenza tal-infrastrutturi tal-ICT, billi jiffukaw fuq il-prevenzjoni, it-tħejjija u l-kuxjenza, kif ukoll jiżviluppaw mekkaniżmi effikaċi u kkoordinati sabiex jirreaġixxu għal forom ġodda u iktar sofistikati ta' ċiberattakki u ċiberkriminalità. Dan l-approċċ jiżgura li kemm id-dimensjoni preventiva u kemm dik reattiva tal-isfida huma meqjusa. Il-miżuri li ġejjin, imħabbra fl-Aġenda Diġitali, ittieħdu fl-aħħar xhur: f'Settembru 2010, il-Kummissjoni adottat proposta għal Direttiva dwar l-attakki kontra s-sistemi ta' informazzjoni[6]. L-għan tagħha hu li ssaħħaħ il-ġlieda kontra ċ-ċiberkriminalità billi s-sistemi tad-dritt kriminali tal-Istati Membri jiġu armonizzati u tittejjeb il-kooperazzjoni bejn l-awtoritajiet ġudizzjarji u awtoritajiet kompetenti oħra. Tintroduċi wkoll dispożizzjonijiet sabiex tindirizza forom ġodda ta' ċiberattakki, b'mod partikolari botnets. Barra minn hekk, il-Kummissjoni fl-istess ħin ressqet proposta[7] għal mandat ġdid sabiex ssaħħaħ u timmodernizza l-Aġenzija Ewropea dwar is-Sigurtà tan-Networks u l-Informazzjoni (ENISA) sabiex tagħti spinta lill-fiduċja u s-sigurtà tan-netwerks. It-tisħiħ u l-immodernizzar tal-ENISA jgħinu lill-UE, lill-Istati Membri u lill-partijiet interessati privati biex jiżviluppaw il-ħiliet tagħhom u t-tħejjija tagħhom biex jipprevjenu, isibu u jirreaġixxu għall-isfidi tas-sigurtà ċibernetika. Fl-aħħar iżda mhux l-inqas, id-DAE, il-Pjan ta' Azzjoni li jimplimenta l-Programm ta' Stokkolma[8] u l-Istrateġija ta' Sigurtà Interna għall-UE fl-azzjoni[9] (ISS) jisħqu l-impenn tal-Kummissjoni li toħloq ambjent diġitali li fih kull Ewropew jista' jesprimi bis-sħiħ il-potenzjal ekonomiku u soċjali tiegħu. Din il-Komunikazzjoni tikkummenta fil-qosor dwar ir-riżultati miksuba mill-adozzjoni tal-pjan ta' azzjoni CIIP mill-2009 sal-lum. Tiddeskrivi l-passi li jmiss li huma ppjanati għal kull azzjoni kemm fil-livell Ewropew u kemm fil-livell internazzjonali. Tiffoka wkoll fuq id-dimensjoni globali tal-isfidi u l-importanza li tagħti spinta lill-kooperazzjoni fost l-Istati Membri u s-settur privat fil-livell nazzjonali, Ewropew u internazzjonali, sabiex jiġu indirizzati l-interdipendenzi globali. XENARJU EVOLUZZJONARJU Il-valutazzjoni tal-impatt li jakkumpanja l-pjan ta' azzjoni CIIP[10] u firxa wiesgħa ta' analiżi u rapporti mill-imsieħba privati u pubbliċi mhux biss isemmu d-dipendenzi soċjali, politiċi u ekonomiċi Ewropej fuq l-ICT, imma wkoll it-tkabbir kostanti fl-għadd, l-ambitu, is-sofistikazzjoni u l-impatt potenzjali ta' theddid – kemm naturali u kemm dawk artifiċjali. Ħarġu theddidiet ġodda u teknoloġikament iktar sofistikati. Id-dimensjoni ġeopolitika ġdida tagħhom qiegħda, kull ma tmur, issir iktar ċara. Qed inħabbtu wiċċna ma' xejra lejn l-użu tal-ICT għal predominanza politika, ekonomika u militari, inkluż permezz ta' ħiliet offensivi. Kultant iċ-"ċibergwerra" jew iċ-"ċiberterroriżmu" jissemmew f'dan il-kuntest. Barra minn hekk, kif ħareġ mill-avvenimenti riċenti fin-Nofsinhar tal-Mediterran, xi reġimi huma lesti u kapaċi wkoll arbitrarjament iċaħħdu u jaqtgħu l-aċċess liċ-ċittadini tagħhom stess għal mezzi tal-IT tal-komunikazzjoni – speċjalment fil-każ tal-Internet u l-komunikazzjonijiet mobbli – għal finijiet politiċi. Dawn l-interventi domestiċi unilaterali jistgħu min-naħa l-oħra jkollhom effetti severi fuq bnadi oħra tad-dinja[11]. Sabiex jinkiseb fehim iktar komprensiv ta' dawn it-theddidiet varji, jista' jkun utli li dawn jitqiegħdu fi grupp flimkien mal-kategoriji li ġejjin: - finijiet ta' sfruttament , bħal "theddidiet persistenti avvanzati"[12] għal finijiet ta' spjunaġġ ekonomiku u politiku (eż. GhostNet[13]), serq tal-identità, l-attakki riċenti kontra s-Sistema għan-Negozjar ta' Emissjonijiet[14] jew kontra sistemi tal-gvern tal-IT[15]. - finijiet ta' perturbazzjoni , bħall-attakki ta' interuzzjoni tas-servizz għall-utenti fil-mira (Distributed Denial of Service) jew billi jkun hemm spamming iġġenerat permezz tal-botnets (eżempju n-netwerk Conficker li fih 7 miljun magna u n-netwerk Mariposa bbażat fi Spanja li fih 12.7 miljun magna[16], Stuxnet[17] u qtugħ tal-mezzi tal-komunikazzjoni; - finijiet ta' distruzzjoni . Dan ix-xenarju li għadu ma sarx konkret imma, minħabba l-preżenza dejjem tikber ta' ICT fl-Infrastrutturi Kritiċi (eżempju grilji intelliġenti u sistemi tal-ilma), ma jistax ikun eskluż għas-snin li ġejjin[18]. L-UNJONI EWROPEA U L-KUNTEST GLOBALI L-isfidi li għad irridu niffaċċjaw la huma speċifiċi għall-Unjoni Ewropea (UE) u lanqas ma jistgħu jingħelbu mill-UE waħidha. Il-preżenza mifruxa tal-ICT u tal-Internet tagħti lok għal komunikazzjoni, koordinazzjoni u kooperazzjoni effiċjenti, effikaċi u ekonomika fost il-partijiet interessati u twassal għal ekosistema attiva ta' innovazzjoni fl-oqsma kollha tal-ħajja. Madankollu, issa t-theddidiet jistgħu joriġinaw kullimkien madwar id-dinja u, minħabba l-interkonnettività globali, jistgħu jħallu impatt fuq kwalunkwe parti tad-dinja. Approċċ purament Ewropew mhuwiex biżżejjed biex jiġu indirizzati l-isfidi li għad irridu niffaċċjaw. Għalkemm l-għan li jinħoloq approċċ koerenti u kooperattiv fl-UE jibqa' importanti bħal qabel, jeħtieġ li jkun inkluż fl-istrateġija ta' koordinazzjoni globali li tilħaq lil partijiet ewlenin, kemm jekk dawn ikunu nazzjonijiet individwali jew organizzazzjonijiet internazzjonali rilevanti. Jeħtieġ naħdmu lejn fehim globali tar-riskji involuti fl-użu ġenerali u massiv tal-ICT mill-oqsma kollha tas-soċjetà. Barra minn hekk, jeħtieġ li naħsbu fi strateġiji sabiex nimmaniġġjaw kif xieraq u b'mod effikaċi, nipprevjenu, nantiċipaw, nimmitigaw u nirreaġixxu għal dawn ir-riskji. Id-DAE titlob għall-" kooperazzjoni bejn l-atturi rilevanti [...] tiġi organizzata fuq livell globali sabiex ikunu jistgħu jiġu miġġielda u mtaffija effettivament it-theddidiet għas-sikurezza" u tistabbilixxi l-mira sabiex "[t]aħdem mal-partijiet interessati globali, partikolarment biex tissaħħaħ il- ġestjoni globali tar-riskju fl-isferi diġitali u fiżiċi u t-tmexxija ta' azzjonijiet immirati kkoordinati internazzjonalment kontra l-kriminalità informatika u l-attakki fuq is-sikurezza". L-IMPLIMENTAZZJONI TAL-PJAN TA' AZZJONI CIIP: XI PUNTI EWLENIN Ir-rapport sħiħ tal-kisbiet u l-passi li jmiss tal-pjan ta' azzjoni CIIP hu disponibbli fl-Anness. Dawn huma ftit mill-punti saljenti dwar is-sitwazzjoni attwali:. Tħejjija u prevenzjoni - Il- Forum Ewropew tal-Istati Membri (EFMS) għamel progress sinifikanti biex iqajjem diskussjoni u skambji bejn l-awtoritajiet rilevanti dwar il-prattiki tajbin ta' politika fir-rigward tas-sigurtà u r-reżiljenza tal-infrastrutturi tal-ICT. L-EFMS huwa rikonoxxut mill-Istati Membri bħala pjattaforma importanti għad-diskussjonijiet u l-iskambju tal-prattiki tajbin ta’ politika[19]. L-attivitajiet futuri tiegħu se jkomplu jibbenefikaw mill-appoġġ tal-ENISA u se jiffokaw fuq il-kooperazzjoni fost l-Iskwadri Nazzjonali/tal-Gvern ta' Rispons f'Emerġenza relatata mal-Kompjuters (CERTs), billi jidentifika l-inċentivi ekonomiċi u regolatorji għas-sigurtà u r-reżiljenza (filwaqt li jkunu rispettati l-kompetizzjoni applikabbli u r-regoli tal-għajnuna mill-Istat), jevalwa l-istat tas-"saħħa taċ-ċibersigurtà" fl-Ewropa, jorganizza eżerċizzji pan-Ewropej, kif ukoll jiddiskuti prijoritajiet ta' natura internazzjonali dwar is-sigurtà u r-reżiljenza. - Is- Sħubija Pubblika Privata Ewropea għar-Reżiljenza (EP3R) ġiet varata bħala qafas ta' governanza madwar l-Ewropa għar-reżiljenza tal-infrastrutturi tal-ICT. L-għan tagħha li hu trawwem kooperazzjoni bejn is-setturi pubbliċi u privati dwar il-kwistjonijiet strateġiċi dwar il-politika tas-sigurtà u r-reżiljenza tal-UE. L-ENISA kellha rwol faċilitattiv għall-attivitajiet tal-EP3R u, skont il-proposta tal-Kummissjoni tal-2010 sabiex tiġi mmodernizzata l-ENISA, se tipprovdi qafas sostenibbli u fuq perjodu twil għall-EP3R. L-EP3R se sservi wkoll bħala pjattaforma ta' natura internazzjonali dwar il-politika pubblika, il-kwistjonijiet ekonomiċi u tas-suq rilevanti għas-sigurtà u r-reżiljenza, b'mod partikolari sabiex issaħħaħ il-ġestjoni globali tar-riskju tal-infrastrutturi tal-ICT. - Is- sett minimu tal-ħiliet u tas-servizzi ta' referenza [20] u rakkomandazzjonijiet ta ’ politika [21] relatati ma' CERTs Nazzjonali/tal-Gvern sabiex jiffunzjonaw b'mod effikaċi u jaġixxu bħala l-komponent ewlieni tal-kapaċità nazzjonali għat-tħejjija, il-qsim tal-informazzjoni, il-koordinazzjoni u r-rispons ġew żviluppati. Dawn ir-riżultati se jkun element importanti biex jiġi stabbilit, bl-appoġġ tal-ENISA, netwerk ta' CERTs Nazzjonali/tal-Gvern li jiffunzjona sew fl-Istati Membri kollha sal-2012. Netwerk bħal dan se jkun is-sinsla tas-Sistema Ewropea ta’ Qsim ta’ Informazzjoni u ta’ Twissija (EISAS) għaċ-ċittadini u l-SMEs, li jinbena bir-riżorsi nazzjonali u ħiliet sal-2013. Skoperta u rispons - L-ENISA ħolqot pjan direzzjonali ta' livell għoli għall-iżvilupp ta' Sistema Ewropea ta’ Qsim ta’ Informazzjoni u ta’ Twissija ( EISAS ) sal-2013[22], li jinbena fuq l-implimentazzjoni tas- servizzi bażiċi fil-livell ta' CERTs Nazzjonali/tal-Gvern u tas- servizzi ta' interoperabbiltà għal informazzjoni nazzjonali u sistemi ta' qsim ta' twissija li għandu jkun integrat fl-EISAS. Protezzjoni xierqa tad-dejta personali se tkun waħda mill-elementi prinċipali ta' din l-attività. Mitigazzjoni u rkuprar - S'issa, 12-il Stat Membru organizzaw eżerċizzji dwar ir-rispons f'każ ta' inċident fuq skala kbira li jaffettwa s-sigurtà tan-netwerks u dwar l-irkupru mid-diżastri[23]. L-ENISA żviluppat gwida ta' prattiki tajbin ta' eżerċizzji nazzjonali [24] kif ukoll rakkomandazzjonijiet tal-politika dwar l-iżvilupp ta' strateiġi nazzjonali[25] sabiex tappoġġa l-attivitajiet tal-Istati Membri, li għandhom ikunu intensifikati. - L-ewwel eżerċizzju pan-Ewropew għal inċidenti fuq skala kbira li jaffettwaw is-sigurtà tan-netwerks (Cyber Europe 2010) sar fl-4 ta' Novembru 2010 bl-involviment tal-Istati Membri kollha, li 19 minnhom ħadu sehem attiv fl-eżerċizzju, flimkien ma' Żvizzera, in-Norveġja u l-Iżlanda. Bla dubju ta' xejn, l-eżerċizzji tal-ġejjieni pan-Ewropej se jibbenefikaw minn qafas komuni li jitfassal abbażi l-pjanijiet nazzjonali ta' kontinġenza u jgħaqqadhom, li jipprovdu mekkaniżmi u proċeduri ta' bażi għall-komunikazzjonijiet u l-kooperazzjoni bejn l-Istati Membri. Kooperazzjoni internazzjonali - Il- prinċipji Ewropej u l-linji gwida għar-reżiljenza u l-istabbiltà tal-Internet [26] ġew diskussa u żviluppati fil-kuntest tal-EFMS. Il-Kummissjoni se tiddiskuti u tippromwovi dawn il-prinċipji mal-partijiet interessati rilevanti, b'mod partikolari s-settur privat (permezz tal-EP3R), f'livell bilaterali mas-sħab internazzjonali ewlenin, b'mod partikolari l-Istati Uniti tal-Amerika, kif ukoll f'livell multilaterali. Se tagħmel dan, fil-kompetenzi tagħha, fi ħdan il-G8, OECD, NATO (speċjalment abbażi tal-kunċett Strateġiku tagħha adottat f'Novembru 2010 u l-attivitajiet taċ-Ċentru ta' Eċċellenza għaċ-Ċiberdifiża Kooperattiva), l-ITU (fil-kuntest tal-bini ta' ħiliet fil-qasam taċ-ċibersigurtà), l-OSCE (permezz tal-Forum għall-Kooperazzjoni tas-Sigurtà tagħha); l-ASEAN, il-Meridian[27], eċċ. L-għan huwa li dawn il-prinċipji u linji gwida jsiru qafas konġunt għal impenn kollettiv internazzjonali dwar ir-reżiljenza u l-istabbiltà fuq perjodu twil tal-Internet. Il-kriterji għall-Infrastrutturi Kritiċi Ewropej fis-settur tal-ICT - Id-diskussjoni teknika fl-EFMS wasslet għall- ewwel abbozz tal-kriterji speċifiċi tas-settur tal-ICT sabiex jiġu identifikati l-Infrastrutturi Kritiċi Ewropej, b'fokus fuq il- komunikazzjonijiet fissi u mobbli u l-Internet . Id-diskussjoni teknika se tkompli u se tibbenefika mill-konsultazzjonijiet dwar il-kriterji abbozzati, fil-livell nazzjonali u Ewropew ( via EP3R), mas-settur privat. Fl-2012, il-Kummissjoni se tiddiskuti wkoll mal-Istati Membri l-elementi speċifiċi tas-settur tal-ICT li għandhom jitqiesu għall-analiżi tad-Direttiva dwar l-identifikazzjoni u l-indikazzjoni tal-Infrastruttura Kritika Ewropea u l-valutazzjoni tal-ħtieġa għat-titjib tal-ħarsien tagħhom[28]. IT-TRIQ GħALL-ġEJJIENI L-implimentazzjoni tal-pjan ta' azzjoni CIIP hija mmarkata b'kisbiet pożittivi, b'mod partikolari fir-rigward tar-rikonoxximent li jeħtieġ li jkun hemm approċċ kooperattiv tas-sigurtà tan-netwerk u tal-informazzjoni, li jinvolvi lill-partijiet interessati kollha. Dan huwa wkoll skont il-kisbiet ewlenin u l-kalendarju stipulat fl-2009. Madankollu, ma għandniex inkunu sodisfatti għax għad hemm ħafna xi jsir kemm fil-livell Nazzjonali u kemm f'dak Ewropew sabiex dawn l-isforzi jkunu ta' suċċess. Hu partikolarment importanti li dawn jiġu inklużi fl-istrateġija ta' koordinazzjoni globali u għalhekk sabiex jiġu estiżi l-isforzi għall-istadju internazzjonali, bil-partijiet interessati kollha rilevanti, jintlaħqu r-reġjuni, il-pajjiżi jew l-organizzazzjonijiet oħra li qed jindirizzaw kwistjonijiet simili u biex jiżviluppaw sħubiji sabiex jinxterdu approċċi u attivitajiet relatati, u jevitaw duplikazzjoni tal-isforzi. Jeħtieġ nippromwovu kultura globali tal-ġestjoni tar-riskju. Il-fokus għandu jkun li jiġu promossi azzjonijiet koordinati sabiex jiġu prevenuti, skoperti, mitigati u jkun hemm rispons għal kull tip ta' perturbazzjoni, kemm naturali u kemm artifiċjali, kif ukoll li jitressqu ċ-ċiberdelinkwenti l-qorti. Dan jinkludi t-twettiq tal-azzjonijiet immirati kontra t-theddid tas-sigurtà u l-kriminalità informatika. Għal dan l-għan, il-Kummissjoni ser : - tippromwovi prinċipji għar-reżiljenza u l-istabbiltà tal-Internet – prinċipji Internazzjonali għar-reżiljenza u l-istabbiltà tal-Internet għandhom jiġu żviluppati mal-pajjiżi l-oħra, l-organizzazzjonijiet internazzjonali u, fejn xieraq, mal-organizzazzjonijiet globali fis-settur privat – billi jintużaw fora u proċessi eżistenti, bħal dawk marbuta mal-Governanza tal-Internet. Dawn il-prinċipji għandhom iservu bħala għodda għall-partijiet interessati kollha sabiex joħolqu l-attivitajiet tagħhom, marbuta mal-istabbiltà u r-reżiljenza tal-Internet. Għalhekk, il-prinċipji u l-linji gwida Ewropej għandhom iservu bħala bażi. - toħloq sħubiji strateġiċi internazzjonali – Sħubiji strateġiċi għandhom jinħolqu abbażi tal-isforzi li qed isiru f'oqsma kritiċi, bħal ġestjoni taċ-ċiberinċidenti, inkluż eżerċizzji u kooperazzjoni bejn CERTs. L-impenn tas-settur privat, li jopera fuq skala globali, huwa ta' importanza kbira. Il-grupp ta' ħidma UE – Stati Uniti dwar iċ-Ċibersigurtà u ċ-Ċiberkriminalità, stabbilit matul is-Samit UE – Stati Uniti f'Novembru 2010, huwa pass importanti f'din id-direzzjoni. Il-Grupp ta' Ħidma se jiffoka fuq il-ġestjoni taċ-ċiberinċidenti, is-sħubiji bejn is-settur pubbliku u privat, il-kuxjenza u ċ-ċiberkriminalità. Jista' jqis ukoll alternattivi biex jintlaħqu reġjuni jew pajjiżi oħra, speċjalment jindirizza kwistjonijiet simili sabiex jinqasmu approċċi u attivitajiet relatati u jevita duplikazzjoni tal-isforzi, kif xieraq. Dan iwassal għal iktar żvilupp u koordinazzjoni fil-fora internazzjonali, speċjalment fi ħdan il-G8. Fuq in-naħa Ewropea, il-fatturi ewlenin għal suċċess għandhom iservu ta' koordinazzjoni tajba bejn l-istituzzjonijiet kollha tal-UE, l-aġenziji rilevanti (b'mod partikolari l-ENISA u l-Europol) u l-Istati Membri. - tiżviluppa l-fiduċja fil-cloud computing – Hu essenzjali li jissaħħu d-diskussjonijiet dwar l-aqwa strateġiji ta' governanza għat-teknoloġiji emerġenti b'impatt globali, bħall-cloud computing. Dawn id-diskussjonijiet għandhom ċertament jinkludu, imma dawn ma għandhomx ikunu limitati għall-qafas xieraq ta' governanza għall-ħarsien tad-dejta personali. Il-fiduċja hija essenzjali sabiex ikunu sfruttati għal kollox il-benefiċċji kollha tagħha[29]. Minħabba li s-sigurtà hija responsabbiltà konġunta għal kulħadd, l-Istati Membri kollha għandhom jiżguraw li l-miżuri u l-isforzi nazzjonali tagħhom se jikkontribwixxu kollettivament lejn approċċ koordinat Ewropew sabiex ikunu prevenuti, skoperti, mitigati u jkun hemm rispons għat-tipi kollha ta' ċiberperturbazzjoni u ċiberattakki. F'dan ir-rigward, l-Istati Membri għandhom jimpenjaw lilhom infushom sabiex: - isaħħu t-tħejjija tal-UE billi jistabbilixxu netwerk ta' CERTs Nazzjonali/tal-Gvern li jiffunzjona sew sal-2012. Bl-istess mod, l-istituzzjonijiet tal-UE se jistabbilixxu wkoll CERT fil-livell tagħhom sal-2012. Dawn l-isforzi kollha għandhom jieħdu vantaġġ mis-sett minimu relatat mal-ħiliet u s-servizzi ta' referenza u rakkomandazzjonijiet relatati mal-politika li tkun abbozzat l-ENISA, li se tkompli tagħti l-appoġġ tagħha għal dawn l-inizjattivi. Din l-attività se tkompli tiżviluppa Sistema Ewropea ta’ Qsim ta’ Informazzjoni u ta’ Twissija (EISAS) għall-pubbliku ġenerali sal-2013. - pjan Ewropew ta' kontinġenza għaċ-ċiberinċidenti sal-2012 u ċibereżerċizzji pan-Ewropej regolari. Iċ-ċiberinċidenti huma element importanti għal strateġija koerenti għall-ippjanar ta' kontinġenza għal ċiberinċidenti u rkupru kemm fil-livell nazzjonali u kemm fil-livell Ewropew. Iċ-ċibereżerċizzji pan-Ewropej tal-ġejjieni għandhom ikunu bbażati fuq pjan Ewropew ta' kontinġenza għaċ-ċiberinċidenti li jitfassal abbażi l-pjanijiet nazzjonali ta' kontinġenza u jgħaqqadhom. Dan il-pjan għandu jagħti l-mekkaniżmi u l-proċeduri ta' referenza u għal komunikazzjoni bejn l-Istati Membri u, fl-aħħar u mhux l-inqas, jappoġġa l-ambitu u l-organizzazzjoni tal-eżerċizzji pan-Ewropej tal-ġejjieni. L-ENISA se tikkollabora mal-Istati Membri dwar l-iżvilupp ta' dan il-pjan Ewropew ta' kontinġenza għaċ-ċiberinċidenti sal-2012. Fl-istess waqt, l-Istati Membri kollha għandhom jiżviluppaw pjanijiet nazzjonali ta' kontinġenza u eżerċizzji regolari ta' rispons u rkupru. - Sforzi kkoordinati Ewropej f'fora internazzjonali u diskussjonijiet dwar it-titjib tas-sigurtà u r-reżiljenza tal-Internet. L-Istati Membri għandhom jikkooperaw flimkien u mal-Kummissjoni biex jippromwovu l-iżvilupp ta' prinċipji jew normi bbażati fuq approċċ għal kwistjoni tal-istabbiltà globali u r-reżiljenza tal-Internet. L-għan għandu jkun li jiġu promossi l-prevenzjoni u t-tħejjija fil-livelli kollha u min-naħa tal-partijiet interessati kollha, billi jinsab bilanċ fix-xejra attwali tad-diskussjonijiet sabiex il-fokus ikun fuq l-angoli tas-sigurtà militari u/jew nazzjonali. KONKLUżJONI L-esperjenza turi li l-approċċi purament nazzjonali jew reġjonali sabiex jiġu indirizzati l-isfidi tas-sigurtà u tar-reżiljenza humiex biżżejjed. Mill-2009, ġiet żviluppata kooperazzjoni Ewropea sinifikanti li wasslet għal kisbiet inkoraġġanti, b'mod partikolari l-eżerċizzju Cyber Europe 2010. Madankollu, l-Ewropa għandha tkompli bl-isforzi tagħha sabiex toħloq approċċ kooperattiv madwar l-UE. ENISA modernizzata għandha ssaħħaħ l-appoġġ tagħha lill-Istati Membri, l-istituzzjonijiet tal-UE u lis-settur privat f'dan l-isforz fuq perjodu twil. L-isforzi Ewropej, sabiex ikunu ta' suċċess, għandhom ikunu inklużi fi strateġija kkoordinata fil-livell globali. Għalhekk, il-Kummissjoni se tippromwovi diskussjonijiet dwar iċ-ċibersigurtà fil-fora internazzjonali xierqa kollha. Il-Presidenza Ungeriża tal-UE se torganizza Konferenza Ministerjali dwar is-CIIP bejn l-14 u l-15 ta' April 2011. Din se tkun opportunità ewlenija sabiex jerġa' jissaħħaħ l-impenn lejn kooperazzjoni u koordinazzjoni b'saħħitha fost l-Istati Membri, kemm fil-livell Ewropew u kemm fil-livell internazzjonali. ANNESS Il-pjan ta' azzjoni CIIP: Analiżi dettaljata tal-kisbiet u tal-passi li jmiss Ir-riżultati tal-attivitajiet imwettqa fil-kuntest tal-pjan ta' azzjoni CIIP huma ġeneralment kostanti mal-kisbiet ewlenin u l-kalendarju stipulat mill-Kummissjoni fl-2009. Iktar 'l isfel, wieħed isib deskrizzjoni tal-"kisbiet" u l-"passi li jmiss" għall-pilastri kollha. Din id-deskrizzjoni tqis li xi attivitajiet ġew elaborati iktar fl-Aġenda Diġitali Ewropea (DAE) u fl-Istrateġija ta' Sigurtà Interna li tinsab fl-azzjoni (ISS). 1. Tħejjija u prevenzjoni Il-linja ta' bażi tal-ħiliet u s-servizzi għall-kooperazzjoni pan-Ewropea Kisbiet - Fl-2009, l-ENISA, flimkien mal-komunità tal-Iskwadra ta' Rispons f'Emerġenza relatata mal-Kompjuters (CERT) fl-Ewropa, żviluppat u qablet dwar sett minimu ta' ħiliet u servizzi ta' referenza li CERTs Nazzjonali/tal-Gvern jeħtieġ ikollhom sabiex joperaw b'mod effikaċi huma u jappoġġaw il-kooperazzjoni pan-Ewropea. Intlaħaq konsensus dwar lista ta' rekwiżiti "obbligatorji" fl-oqsma ta' ħidma, ħiliet tekniċi, mandat u kooperazzjoni[30]. - Fl-2010, l-ENISA ħadmet mal-komunità ta' CERT fl-Ewropa sabiex ir-rekwiżiti b'orjentament operazzjonali li ssemmew hawn jinbidlu f'sett ta' rakkomandazzjonijiet dwar il-politika[31] għal CERTs Nazzjonali/tal-Gvern sabiex jaġixxu bħala komponent ewlieni tal-ħiliet nazzjonali għat-tħejjija, qsim tal-informazzjoni, koordinazzjoni u rispons. - Sal-lum, 20 Stat Membru[32] żviluppa CERTs Nazzjonali/tal-Gvern u l-bqija kawżi kollha stabbilixxew pjan sabiex iwaqqfu waħda. Kif ħabbret id-DAE u kif ġie speċifikat fl-ISS, il-Kummissjoni pproponiet miżuri sabiex tistabbilixxi CERT għall-istituzzjonijiet tal-UE sal-2012. Il-passi li jmiss - L-ENISA se tkompli tappoġġa dawk l-Istati Membri li għadhom ma stabbilixxewx CERTs Nazzjonali/tal-Gvern biex jissodisfaw ir-rekwiżiti ta' referenza li sar qbil dwarhom u li ssemmew iktar 'il fuq, sabiex jiżguraw li tintlaħaq il-mira ta' CERTs Nazzjonali/tal-Gvern li jiffunzjonaw sew fl-Istati Membri kollha sal-aħħar tal-2011. Din il-kisba ewlenija se twitti t-triq sabiex jitwaqqaf netwerk ta' CERTs li jiffunzjona sew fil-livell nazzjonali sal-2012 , kif jidher fid-DAE. - L-ENISA, bil-kooperazzjoni tas-CERTs Nazzjonali/tal-Gvern, se jiddiskutu jekk u kif se jestendu "il-ħiliet ta' referenza" sabiex tiġi adattata l-ħila tas-CERT biex ikunu appoġġati l-Istati Membri billi jiżguraw ir-reżiljenza u l-istabbiltà tal-infrastrutturi vitali tal-ICT, u sabiex isiru l-pedament tas-Sistema Ewropea ta’ Qsim ta’ Informazzjoni u ta’ Twissija (EISAS) għaċ-ċittadini u l-SMEs, sabiex jitfasslu abbażi ta' riżorsi u ħiliet nazzjonali sal-2013 , kif tħabbar fl-ISS. Sħubija Ewropea bejn is-settur privat u dak pubbliku għar-Reżiljenza (EP3R). Kisbiet - Fl-2009, ġiet varata l-EP3R bħala qafas ta' governanza madwar l-Ewropa għar-reżiljenza tal-infrastrutturi tal-ICT, billi tiġi adottata l-kooperazzjoni bejn is-settur pubbliku u dak privat dwar il-miri tas-sigurtà u r-reżiljenza, ir-rekwiżiti ta' referenza, il-prattiki u l-miżuri tajba ta’ politika. Kif intqal fl-ISS, l-EP3R se "jingaġġaw ukoll mal-imsieħba internazzjonali sabiex isaħħu l-ġestjoni globali tar-riskju tan-netwerks tal-IT" . L-ENISA ffaċilitat l-attivitajiet tal-EP3R. - Il-partijiet interessati privati u pubbliċi ġew ikkonsultati sabiex joħorġu b'objettivi, prinċipji u struttura ġodda tal-EP3R u jidentifikaw l-inċentivi li jħajru lill-partijiet interessati jkunu involuti b'mod attiv[33]. Fil-proposta, ġew identifikati l-oqsma ta' prijorità għall-EP3R sabiex tiġi mmodernizzata l-ENISA[34]. - B'mod parallel, fi tmiem l-2010 ġew maħtura tliet gruppi ta' ħidma sabiex titfassal l-istruttura tal-EP3R dwar (a) l-assi, ir-riżorsi u l-funzjonijiet ewlenin sabiex ikunu pprovduti komunikazzjonijiet elettroniċi kontinwi u siguri fil-pajjiżi; (b) rekwiżiti ta' referenza għas-sigurtà u r-reżiljenza tal-komunikazzjonijiet elettroniċi; (c) ħtiġijiet għal koordinazzjoni u kooperazzjoni u mekkaniżmi sabiex jitħejjew u jirreaġixxu għal perturbazzjonijiet fuq skala kbira li jaffettwaw il-komunikazzjoni elettronika. - Fl-2010, il-proposta tal-Kummissjoni mmodernizzat l-ENISA fasslet qafas sostenibbli u fuq perjodu twil għall-EP3R: ipproponiet li l-ENISA għandha "tappoġġa l-kooperazzjoni bejn il-partijiet interessati pubbliċi u privati fil-livell tal-Unjoni, fost oħrajn, billi tippromwovi l-qsim ta ’ informazzjoni u tqajjem kuxjenza, u billi tiffaċilita l-isforzi tagħhom relatati mal-iżvilupp u l-adottar ta ’ standards għall-ġestjoni tar-riskju u għas-sigurtà ta ’ prodotti, netwerks u servizzi elettroniċi" . Il-passi li jmiss - Fl-2011, l-EP3R se tkompli ssaħħaħ il-kooperazzjoni bejn il-partijiet interessati tas-settur pubbliku u dak privat sabiex ttejjeb is-sigurtà u r-reżiljenza permezz ta' miżuri u strumenti innovattivi u tidentifika r-responsabbiltajiet tal-partijiet interessati. Bl-ingranaġġ tar-rwol faċilitattiv u l-appoġġ tal-ENISA, il-Gruppi ta' Ħidma EP3R se jwasslu għar-riżultati inizjali tagħhom. L-attività tal-ġejjieni se tindirizza wkoll l-isfidi taċ-ċibersigurtà tal-grillji intelliġenti, li titfassal fuq il-ħidma preparatorja mwettqa mill-Kummissjoni u l-ENISA. - L-EP3R se sservi bħala pjattaforma ta' natura globali relatata mal-politika pubblika, il-kwistjonijiet ekonomiċi u kummerċjali rilevanti għas-sigurtà u r-reżiljenza. Il-Kummissjoni biħsiebha tqanqal l-EP3R biex tappoġġa l-attivitajiet bejn l-UE u l-Istati Unita tal-Amerika. Grupp ta' Ħidma dwar iċ-Ċibersigurtà u ċ-Ċiberkriminalità bil-għan li jkun hemm ambjent koerenti għall-kooperazzjoni bejn is-settur pubbliku u privat, filwaqt li jiġu rrispettati r-regoli applikabbli dwar il-kompetizzjoni l-għajnuna mill-Istat. - Fil-perjodu twil u skont il-proposta għal Regolament ġdid dwar l-ENISA, jidher li l-EP3R għandha ssir attività ewlenija ta' ENISA moderna. Forum Ewropew għall-Istati Membri (EFMS) Kisbiet - Fl-2009 ġie stabbilit l-EFMS sabiex jibda diskussjonijiet u skambji bejn l-awtoritajiet pubbliċi ewlenin dwar il-prattiki tajba ta’ politika bil-għan li jkun hemm qsim ta’ objettivi u ta’ prijoritajiet ta’ politka dwar is-sigurtà u r-reżiljenza tal-infrastruttura tal-ICT, li jibbenefika wkoll direttament mill-ħidma u l-appoġġ li tagħti l-Aġenzija. Min-nofs l-2010, l-EFMS, li jiltaqa' kull tliet xhur qed jiġi appoġġat minn portal fuq l-internet iddedikat immexxi mill-ENISA. - L-EFMS għamel progress sinifikanti fir-rigward: (a) tad-definizzjoni tal-kriterji sabiex ikunu identifikati l-infrastrutturi tal-ICT Ewropej fil-kuntest tad-Direttiva dwar l-identifikazzjoni u l-Indikazzjoni tal-Infrastruttura Kritika Ewropea[35] (b) l-identifikazzjoni tal-prijoritajiet, prinċipji u linji gwida Ewropej għar-reżiljenza u l-istabbiltà tal-Internet; (c) l-iskambju tal-prattiki tajba tal-politika, b'mod partikolari dwar iċ-ċibereżerċizzji. - L-EFMS hija rikonoxxuta mill-Istati Membri bħala pjattaforma importanti għad-diskussjonijiet u l-iskambju tal-prattiki tajba tal-politika[36]. Il-passi li jmiss - Fl-2011, l-EFMS se jiffinalizza d-diskussjoni teknika dwar il-kriterji tal-ICT għall-Infrastruttura Kritika Ewropea kif ukoll jipprovdi orjentazzjonijiet fuq perjodu twil u prijoritajiet għal eżerċizzji pan-Ewropej fuq skala kbira dwar in-netwerk u s-sigurtà tal-informazzjoni. - L-EFMS se jkun involut ukoll fid-diskussjonijiet dwar il-prijoritajiet ta' natura internazzjonali għas-sigurtà u r-reżiljenza, speċjalment fir-rigward tal-attivitajiet bejn l-UE u l-Istati Uniti tal-Amerika. Grupp ta' Ħidma dwar iċ-Ċibersigurtà u ċ-Ċiberkriminalità. - L-oqsma ta' prijorità għall-attivitajiet tal-ġejjieni tal-EFMS, li joħorġu u li jibbenefikaw mill-appoġġ dirett tal-ENSA, jinkludu[37]: it-tfassil ta' metodi għal kooperazzjoni effikaċi bejn is-CERTs Nazzjonali/tal-Gvern; l-ingranaġġ tar-rekwiżiti minimi fl-akkwist pubbliku sabiex titqanqal iċ-ċibersigurtà; l-indentifikazzjoni tal-inċentivi ekonomiċi u regolatorji għas-sigurtà u r-reżiljenza (filwaqt li jiġu rrispettati r-regoli applikabbli dwar il-kompetizzjoni u l-għajnuna mill-Istat); l-evalwazzjoni tal-istat attwali "taċ-ċibersigurtà" fl-Ewropa. - Skoperta u rispons Sistema Ewropea ta' Qsim u Notifikazzjoni ta’ Informazzjoni (EISAS) Kisbiet - Il-Kummissjoni ffinanzjat żewġ proġetti prototipi (FISHAS u NEISAS) u issa dawn qed jagħtu r-riżultati finali tagħhom. - Skont ir-rapport ta' fattibbiltà[38] tal-2007 u l-analiżi tal-proġetti rilevanti fil-livelli nazzjonali u Ewropej, l-ENISA ħolqot pjan direzzjonali ta' livell għoli għall-iżvilupp tal-EISAS sal-2013[39]. Il-passi li jmiss - Fl-2011, l-ENISA se tappoġġa lill-Istati Membri fl-implimentazzjoni tal-pjan direzzjonali tal-EISAS billi tiżviluppa s-"servizzi bażiċi" meħtieġa mill-Istati Membri sabiex jistabbilixxu Sistema Ewropea ta’ Qsim ta’ Informazzjoni u ta’ Twissija (ISAS) ibbażata fuq il-ħiliet ta' CERT Nazzjonali/tal-Gvern. - Fl-2012, l-ENISA se tiżviluppa s-"servizzi ta' interoperabbiltà" li jippermettu li kull ISAS nazzjonali tkun integrata b'mod li tiffunzjona fl-EISAS. L-ENISA se tappoġġa wkoll lill-Istati Membri fl-ittestjar ta' dawn is-servizzi permezz ta' integrazzjoni progressiva tas-sistemi nazzjonali. - Matul l-2011-2012, l-ENISA se tingaġġa lis-CERTs Nazzjonali/tal-Gvern billi tiġi integrata l-ħila tal-ISAS fis-servizzi tagħhom. - Mitigazzjoni u rkuprar L-ippjanar u l-eżerċizzji ta' kontinġenza nazzjonali Kisbiet - Fi tmiem l-2010, 12-il Stat Membru kienu żviluppaw pjan nazzjonali ta' kontinġenza u/jew organizzaw eżerċizzji dwar ir-rispons f'każ ta' inċident ta' skala kbira li jaffettwa s-sigurtà tan-netwerks u l-irkupru mid-diżastri[40]. - Mill-esperjenzi nazzjonali u internazzjonali, l-ENISA żviluppat gwida tajba tal-prattika dwar l-eżerċizzji nazzjonali[41]; organizzat avvenimenti mal-Istati Membri u s-CERTs madwar id-dinja dwar l-eżerċizzji nazzjonali; u, iktar riċenti, ħarġet rakkomandazzjonijiet dwar il-politika li tikkonċerna l-iżvilupp tal-istrateġiji nazzjonali fejn is-CERTs/CSIRTs Nazzjonali/tal-Gvern jingħataw rwol importanti fl-eżerċizzji u l-ittestjar kruċjali fl-ippjanar nazzjonali ta’ kontinġenza, inkluż partijiet interessati mis-settur pubbliku u dak privat[42]. Il-passi li jmiss - L-ENISA se tkompli tappoġġa lill-istati Membri biex dawn jiżviluppaw pjanijiet nazzjonali ta' kontinġenza u jorganizzaw eżerċizzji regolari għar-rispons għall-inċidenti fuq skala kbira li jaffettwaw is-sigurtà tan-netwerks u rkuprar mid-diżastri, bħala pass lejn il-koordinazzjoni pan-Ewropea. Eżerċizzji pan-Ewropej dwar inċidenti li jaffettwaw is-sigurtà tan-netwerks fuq skala kbira. Kisbiet - L-ewwel eżerċizzju pan-Ewropew għal inċidenti fuq skala kbira li jaffettwaw is-sigurtà tan-netwerks ( Cyber Europe 2010 ) sar fl-4 ta' Novembru 2010 bl-involviment tal-Istati Membri kollha, li 19 minnhom wettqu l-eżerċizzju, flimkien mal-Iżvizzera, in-Norveġja u l-Iżlanda. L-eżerċizzju kien organizzat u evalwat[43] mill-ENISA bl-involviment attiv tal-iskwadra tal-ippjanar tat-tmien Stati Membri u l-appoġġ teknoloġiku miċ-Ċentru Konġunt tar-Riċerka (JRC). Il-passi li jmiss - Fl-2011, l-Istati Membri se jkunu ngaġġati fid-diskussjoni tal-objettiv u l-ambitu tal-eżerċizzju informatiku pan-Ewropew imħejji għall-2012. Se titqies l-alternattiva ta' approċċ progressiv, b'iktar eżerċizzji profondi, li jinvolvu grupp iżgħar ta' Stati Membri bil-parteċipazzjoni possibbli ta' atturi internazzjonali. L-ENISA se tkompli tappoġġa dan il-proċess. - Il-Kummissjoni qed tappoġġa billi tiffinanzja l-proġett EuroCybex li se jwettaq eżerċizzju ta' simulazzjoni fit-tieni nofs tal-2011. - Iċ-ċibereżerċizzji huma komponent importanti għal strateġija koerenti għall-ippjanar nazzjonali ta' kontinġenza f'każ ta' ċiberinċidenti kemm fil-livell nazzjonali u kemm fil-livell Ewropew. Għalhekk, iċ-ċiberinċidenti pan-Ewropej tal-ġejjieni għandhom ikunu bbażati fuq pjan Ewropew ta' kontinġenza għaċ-ċiberinċidenti li jitfassal abbażi l-pjanijiet nazzjonali ta' kontinġenza u jgħaqqadhom. Dan il-pjan għandu jagħti l-mekkaniżmi u l-proċeduri ta' referenza u għal komunikazzjoni bejn l-Istati Membri u, fl-aħħar u mhux l-inqas, jappoġġa l-ambitu u l-organizzazzjoni tal-eżerċizzji pan-Ewropej tal-ġejjieni. L-ENISA se tikkollabora mal-Istati Membri fl-iżvilupp ta' dan il-pjan Ewropew ta' kontinġenza f'każ ta' ċiberinċidenti sal-2012. Fl-istess waqt, l-Istati Membri kollha għandhom jiżviluppaw pjanijiet nazzjonali ta’ kontinġenza u eżerċizzji regolari ta' rispons u rkupru. Il-koordinazzjoni meħtieġa għall-ksib ta' dan ir-riżultat se titwettaq mill-EFMS. Kooperazzjoni msaħħa bejn is-CERTs Nazzjonali/tal-Gvern Kisbiet - Ġiet intensifikata l-kooperazzjoni bejn is-CERTs Nazzjonali/tal-Gvern. Il-ħidma tal-ENISA dwar il-ħiliet ta' referenza għas-CERTs Nazzjonali/tal-Gvern, l-eżerċizzji dwar is-CERT u dawk nazzjonali, u ġestjoni taċ-ċiberinċidenti għenu sabiex tkun stimulata u appoġġata kooperazzjoni iktar b'saħħitha pan-Ewrpoea bejn is-CERTs Nazzjonali/tal-Gvern. Il-passi li jmiss - L-ENISA se tkompli tappoġġa l-kooperazzjoni fost is-CERTs Nazzjonali/tal-Gvern. Għalhekk, fl-2011, se tipproduċi analiżi tar-rekwiżiti u tagħti gwida dwar mezz idoneu sikur ta' komunikazzjoni mas-CERTs, inkluż pjan direzzjonali għall-implimentazzjoni u l-iżvilupp tal-ġejjieni. L-ENISA se tanalizza wkoll id-diskrepanza operazzjonali fil-livell Ewropew u se tirrapporta dwar kif tista' tissaħħaħ il-kollaborazzjoni transfruntiera bejn is-CERTs u l-partijiet interessati rilevanti, b'mod partikolari għal koordinazzjoni tar-rispons f'każ ta' inċident. - Id-DAE tesiġi li l-Istati Membri għandhom jistabbilixxu netwerk li jffunzjona sew ta' CERTs fil-livell nazzjonali sal-2012 . - Kooperazzjoni internazzjonali Ir-reżiljenza u l-istabbiltà tal-internet Kisbiet - Il-prinċipji Ewropej u l-linji gwida għar-reżiljenza u l-istabbiltà tal-Internet[44] ġew żviluppati abbażi tal-ħidma li tkun saret fl-EFMS. Il-passi li jmiss - Fl-2011, il-Kummissjoni se: tippromwovi u tiddiskuti l-prinċipji kemm f'kooperazzjoni bilaterli mal-partijiet internazzjonali, b'mod partikolari l-Istati Uniti tal-Amerika, u fid-diskussjonijiet multilaterali fi ħdan il-G8, OECD, Meridian u ITU; tikkonsulta mal-partijiet interessati rilevanti, b'mod partikolari dawk mis-settur privat, fil-livell Ewropew (permezz ta' EP3R) u internazzjonali (permezz tal-Forum ta' Governanza tal-Internet u fora oħra xierqa); u tippromwovi diskussjonijiet mal-atturi/organizzazzjonijiet ewlenin tal-Internet. - Fl-2012, is-sħab internazzjonali se jkunu ngaġġati sabiex jistabbilixxu l-prinċipji u l-linji gwida bħala qafas konġunt għal ingaġġ kollettiv internazzjonali fuq perjodu twil ta' reżiljenza u stabbiltà tal-Internet. Eżerċizzji globali fuq l-irkuprar u l-mitigazzjoni ta’ inċidenti tal-internet fuq skala kbira Kisbiet - Seba' Stati Membri[45] ħadu sehem fl-eżerċizzju tal-informatika tal-Amerika Cyber Storm III bħala sħab internazzjonali. Il-Kummissjoni u l-ENISA pparteċipaw bħala osservaturi. Il-passi li jmiss - Fl-2011, flimkien mal-Istati Uniti tal-Amerika, taħt il-kappa tal-UE u tal-Istati Uniti tal-Amerika, il-Kummissjoni se twaqqaf Grupp ta' Ħidma dwar iċ-Ċibersigurtà u ċ-Ċiberkriminalità, programm komuni u pjan direzzjonali lejn eżerċizzji konġunti/sinkronizzati tal-informatika transkontinentali fl-2012/2013. Se jitqiesu alternattivi biex jintlaħqu reġjuni jew pajjiżi oħra li jindirizzaw kwistjonijiet simili sabiex ikun hemm qsim ta' approċċi u attivitajiet relatati. - Il-kriterji għall-Infrastrutturi Kritiċi Ewropej fis-settur tal-ICT Kriterji speċifiċi għas-settur li jidentifikaw l-Infrastrutturi Kritiċi Ewropej għas-settur tal-ICT Kisbiet - Id-diskussjoni teknika dwar il-kriterji speċifiċi għas-settur tal-ICT fl-EFMS wasslet għall-iżvilupp ta' abbozz ta' kriterji għal komunikazzjonijiet fissi u mobbli u l-Internet. Il-passi li jmiss - L-EFMS se tkompli d-diskussjoni teknika dwar il-kriterji speċifiċi għas-settur tal-ICT bil-għan li din tkun ingħalqet sat-tmiem tal-2011. B'mod parallel, il-konsultazzjonijiet mas-settur privat dwar l-abbozz ta' kriterji għas-settur tal-ICT tħejjew minn xi Stati Membri u fil-livell Ewropew permezz tal-EP3R. - Fl-2012, il-Kummissjoni se tiddiskuti mal-Istati Membri l-elementi speċifiċi għas-settur tal-ICT li għandhom jitqiesu għall-analiżi tad-Direttiva Nru 2008/114/KE dwar l-identifikazzjoni u l-indikazzjoni tal-Infrastruttura Kritika Ewropea. - [1] COM(2009) 149. [2] Ir-Riżoluzzjoni tal-Kunsill tat-18 ta’ Diċembru 2009 dwar approċċ Ewropew kollaborattiv għas-Sigurtà tan-Netwerks u l-Informazzjoni (2009/C 321/01) [3] COM(2010) 245. [4] Konklużjonijiet tal-Kunsill tal-31 ta' Mejju 2010 dwar l-Aġenda Diġitali għall-Ewropa (10130/10). [5] COM(2010) 2020 u l-Konklużjonijiet tal-Kunsill Ewropew tal-25/26 ta' Marzu 2010 (EUCO 7/10). [6] COM(2010) 517 finali. [7] COM(2010) 521. [8] COM(2010) 171. [9] COM(2010) 673. [10] SEC(2009) 399. [11] Komunikazzjoni konġunta dwar sħubija ambizzjuża għad-demokrazija u l-prosperità komuni man-Nofsinhar tal-Mediterran; COM(2011)200 tat-8.03.2011. [12] Jiġifieri attakki kontinwi u kkoordinati kontra l-aġenziji tal-gvern u s-settur pubbliku. Is-sitwazzjoni qed tħasseb lis-settur privat (ara r-"rapport RSA 2011 dwar ix-xejriet taċ-ċiberkriminalità"). [13] Ara r-rapporti tal-proġett "Information Warfare Monitor". "Tracking GhostNet: investigating a Cyber Espionage Network" (2009) u "Shadows in the Cloud: Investigating Cyber Espionage 2.0" (2010). [14] Ara s-sett ta' Mistoqsijiet u Tweġibiet fuq:http://europa.eu/rapid/pressReleasesAction.do?reference=MEMO/11/34&format=HTML&aged=0&language=EN&guiLanguage=fr. [15] Eżempju: l-attakki riċenti kontra l-Gvern Franċiż. [16] Ara l-proġett tal-OECD/IFP dwar "Ix-xokkijiet globali tal-ġejjieni", "It-tnaqqis tar-riskji taċ-ċibersigurtà sistematika", 14 ta' Jannar 2011, http://www.oecd.org/dataoecd/3/42/46894657.pdf. [17] Ara http://www.enisa.europa.eu/media/press-releases/stuxnet-analysis [18] Ara r-Rapport "Global Risks 2011" tal-Forum Dinji Ekonomiku. [19] Fir-risposta li ta l-Gvern tar-Renju Unit għall-ħames rapport li ħareġ il-Kumitat tal-Unjoni Ewropea tal-House of Lords dwar il-Pjan ta' Azzjoni CIIP ġie ddikjarat li l-EFMS " kien ta' suċċess u sar verament meħiteġ għal dawk li jfasslu l-politika sabiex ikollhom l-opportunità li jiskambjaw l-esperjenza ". [20] Ara: http://www.enisa.europa.eu/act/cert/support/files/baseline-capabilities-for-national-governmental-certs. [21] Ara http://www.enisa.europa.eu/act/cert/support/files/baseline-capabilities-of-national-governmental-certs-policy-recommendations. [22] http://www.enisa.europa.eu/act/cert/other-work/eisas_folder/eisas_roadmap. [23] Sors: ENISA. [24] Ara: http://www.enisa.europa.eu/act/res/policies/good-practices-1/exercises/national-exercise-good-practice-guide/at_download/fullReport. [25] Ara: http://www.enisa.europa.eu/act/cert/support/files/baseline-capabilities-of-national-governmental-certs-policy-recommendations. [26] Ara http://ec.europa.eu/information_society/policy/nis/index_en.htm [27] L-għan tal-proċess tal-Meridian hu li jipprovdu lil Gvernijiet madwar id-dinja b'mezzi li bihom jistgħu jiddiskutu kif se jaħdmu flimkien fil-livell ta' politika dwar il-ħarsien tal-infrastruttura kritika tal-informazzjoni (CIIP). Ara http://meridianprocess.org/ [28] Id-Direttiva tal-Kunsill 2008/114/KE [29] Ara pereżempju r-rapporti tal-ENISA "Cloud Computing Information Assurance Framework" (2009), http://www.enisa.europa.eu/act/rm/files/deliverables/cloud-computing-information-assurance-framework/at_download/fullReport) u "Security and resilience in governmental clouds" (2011), http://www.enisa.europa.eu/act/rm/emerging-and-future-risk/deliverables/security-and-resilience-in-governmental-clouds/). [30] Ara: http://www.enisa.europa.eu/act/cert/support/files/baseline-capabilities-for-national-governmental-certs. [31] Ara http://www.enisa.europa.eu/act/cert/support/files/baseline-capabilities-of-national-governmental-certs-policy-recommendations. [32] Sors: ENISA [33] Ara http://ec.europa.eu/information_society/policy/nis/strategy/activities/ciip/impl_activities/index_en.htm [34] COM(2010) 521. [35] Id-Direttiva tal-Kunsill 2008/114/KE. [36] Fir-risposta li ta l-Gvern tar-Renju Unit għall-ħames rapport li ħareġ il-Kumitat tal-Unjoni Ewropea tal-House of Lords dwar il-Pjan ta' Azzjoni CIIP ġie ddikjarat li l-EFMS " kien ta' suċċess u sar verament meħiteġ għal dawk li jfasslu l-politika sabiex ikollhom l-opportunità li jiskambjaw l-esperjenza ". [37] COM(2010) 251. [38] Ara http://www.enisa.europa.eu/act/cert/other-work/files/EISAS_finalreport.pdf [39] http://www.enisa.europa.eu/act/cert/other-work/eisas_folder/eisas_roadmap [40] Ara: http://www.enisa.europa.eu/act/res/policies/good-practices-1/exercises/national-exercise-good-practice-guide/at_download/fullReport. [41] Ara: http://www.enisa.europa.eu/act/res/policies/good-practices-1/exercises/national-exercise-good-practice-guide/at_download/fullReport. [42] Ara: http://www.enisa.europa.eu/act/cert/support/files/baseline-capabilities-of-national-governmental-certs-policy-recommendations. [43] Ara http://www.enisa.europa.eu/. [44] Ara http://ec.europa.eu/information_society/policy/nis/index_en.htm [45] FR, DE, HU, IT, NL, SE u UK.